Publicare a unei cereri de aprobare a unei modificări care nu este minoră a caietului de sarcini al unui produs, în temeiul articolului 50 alineatul (2) litera (a) din Regulamentul (UE) nr. 1151/2012 al Parlamentului European și al Consiliului privind sistemele din domeniul calității produselor agricole și alimentare

(2021/C 446/11)

Prezenta publicare conferă dreptul de opoziție la cererea de modificare în temeiul articolului 51 din Regulamentul (UE) nr. 1151/2012 al Parlamentului European și al Consiliului (1), în termen de trei luni de la data prezentei publicări.

CERERE DE APROBARE A UNEI MODIFICĂRI CARE NU ESTE MINORĂ A CAIETULUI DE SARCINI AL UNEI DENUMIRI DE ORIGINE PROTEJATE/INDICAȚII GEOGRAFICE PROTEJATE

Cerere de aprobare a unei modificări în conformitate cu articolul 53 alineatul (2) primul paragraf din Regulamentul (UE) nr. 1151/2012

„TROTE DEL TRENTINO”

Nr. UE: PGI-IT-0965-AM02 – 18 septembrie 2020

IGP (X) DOP ( )

1. Grupul solicitant și interesul legitim

Consorzio di Tutela delle Trote del Trentino IGP

Adresă: Via Galileo Galilei, 43 - 38015 Lavis (TN)

E-mail: consorziotroteigp@legalmail.it

Consorzio di Tutela delle Trote del Trentino IGP are legitimitatea de a depune o cerere de modificare în temeiul articolului 13 alineatul (1) din Decretul Ministerului Politicilor Agricole, Alimentare și Forestiere nr. 12511 din 14 octombrie 2013.

2. Statul membru sau țara terță

Italia

3. Rubrica din caietul de sarcini care face obiectul modificării (modificărilor)

☐ Denumirea produsului

☐ Descrierea produsului

☐ Aria geografică

☐ Dovada originii

☒ Metoda de producție

☒ Legătura

☐ Etichetarea

☐ Cerințele naționale

☒ Altele [Ambalarea]

4. Tipul modificării (modificărilor)

☒ Modificare a caietului de sarcini al unei DOP sau al unei IGP înregistrate, care nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

☐ Modificare a caietului de sarcini al unei DOP sau al unei IGP înregistrate pentru care nu a fost publicat un document unic (sau un echivalent al acestuia), modificare ce nu trebuie considerată minoră în conformitate cu articolul 53 alineatul (2) al treilea paragraf din Regulamentul (UE) nr. 1151/2012

5. Modificare (modificări):

Articolul 5 alineatul (2) – Piscicultură

Se permite utilizarea de bazine cu înveliș ceramic, deoarece caracteristicile lor diferă foarte puțin de cele ale bazinelor din ciment, iar în unele cazuri curățarea bazinelor cu înveliș ceramic se efectuează mai ușor. Utilizarea învelișului ceramic nu implică modificări negative ale practicilor piscicole sau ale caracteristicilor organoleptice ale păstrăvilor. Așadar, teza următoare:

Bazinele în care sunt crescuți puietul și peștii adulți trebuie să fie construite în întregime din ciment sau din pământ și ciment sau cu fund din pământ și pereți din ciment sau din poliester armat cu fibre de sticlă sau din oțel și trebuie să fie aranjate în serie sau în succesiune, astfel încât să fie favorizată la maximum reoxigenarea.

se modifică după cum urmează:

Bazinele în care sunt crescuți puietul și peștii adulți trebuie să fie construite în întregime din ciment sau din pământ și ciment sau cu fund din pământ și pereți din ciment sau din poliester armat cu fibre de sticlă sau din oțel sau ceramică și trebuie să fie aranjate în serie sau în succesiune, astfel încât să fie favorizată la maximum reoxigenarea.

În urma schimbărilor semnificative prin care trece zona de cultivare din cauza încălzirii globale și a modificării regimurilor pluviometrice și nivometrice, temperaturile indicate în caietul de sarcini al produsului pentru apa în care sunt crescuți peștii nu mai corespund mediului fizic real în care trebuie să funcționeze acum păstrăvăriile din Trentino. Așadar, este necesară majorarea valorilor referitoare la temperatura apei care intră în bazine în lunile de iarnă (temperatura medie în perioada noiembrie-martie), de la 10 °C la 12 °C. Acestea sunt motivele pentru care dispoziția actuală de la articolul 5 alineatul (2) litera (a) prevede că temperatura medie în lunile noiembrie-martie nu trebuie să depășească 12 °C.

Această modificare impune adaptarea, în consecință, a articolului 6 din caietul de sarcini, unde temperatura apei, indicată ca fiind de 10 °C, este schimbată în 12 °C. De asemenea, modificarea este aplicată și la punctul 5 din documentul unic publicat în JO C 255 din 4.8.2015.

Sunt modificate valorile referitoare la numărul de schimbări zilnice ale apei și la densitatea stocului din bazin, aceste valori fiind conexe. Date fiind condițiile optime ale apelor utilizate, scopul este evitarea unor situații în care o eventuală secetă sau disponibilitate redusă a apei, chiar și temporară, forțează instalații cu peste 10 schimbări zilnice ale apei și o densitate permisă de 40 kg/m3 să reducă rapid densitatea la 30 kg/m3 atunci când numărul de schimbări scade sub 10 pe zi. Având în vedere că nu se înregistrează, astfel, nicio modificare a caracteristicilor distinctive ale produsului cu IGP, este considerată oportună adăugarea unui rând în tabel, devenind permisă o densitate de până la 35 kg/m3 în cazul operatorilor cu peste 8 schimbări zilnice ale apei. Devin astfel mai ușor de gestionat eventualele situații de deficit de apă pe termen scurt. Așadar, tabelul următor:

Numărul de schimbări zilnice ale apei Densitatea maximă a stocului (kg/m3) 2 -6 25 6 -10 30 Peste 10 40

se modifică după cum urmează:

Numărul de schimbări zilnice ale apei Densitatea maximă a stocului (kg/m3) 2 -6 25 6 -8 30 8 -10 35 Peste 10 40

Atât lista materiilor prime permise, care includea cerealele, boabele și produsele și subprodusele derivate, inclusiv concentratele proteice; semințele oleaginoase și produsele și subprodusele derivate, inclusiv concentratele proteice și uleiurile; semințele de leguminoase și produsele și subprodusele derivate, inclusiv concentratele proteice; făina obținută din tuberculi și produsele și subprodusele derivate, inclusiv concentratele proteice; produsele și subprodusele derivate din pește și/sau crustacee, inclusiv uleiurile; făina de alge marine și derivatele; produsele pe bază de sânge provenit de la nerumegătoare, cât și dispoziția care permitea utilizarea de proteine animale prelucrate obținute de la nerumegătoare și de furaje combinate care conțin astfel de proteine, sunt înlocuite cu o dispoziție care nu permite utilizarea următoarelor materii prime:

— ulei de porumb brut;

— gluten de porumb;

— turtă și făină de arahide;

— semințe de muștar și derivate proteice din prelucrarea acestora;

— semințe de susan și derivate proteice din prelucrarea acestora.

Această modificare face explicită interdicția de a utiliza anumite materii prime care ar putea altera culoarea sau gustul produsului. De asemenea, modificarea este aplicată și la punctul 3.3 din documentul unic. Următorul text din caietul de sarcini al produsului și din documentul unic:

Pentru a contribui la punerea în valoare a calității tipice a cărnii IGP „Trote del Trentino”, sunt admise următoarele materii prime:

1. cerealele, boabele și produsele și subprodusele derivate, inclusiv concentratele proteice;

2. semințele uleioase și produsele și subprodusele derivate, inclusiv concentratele proteice și uleiurile;

3. semințele de leguminoase și produsele și subprodusele derivate, inclusiv concentratele proteice;

4. făina obținută din tuberculi și produsele și subprodusele derivate, inclusiv concentratele proteice;

5. produsele și subprodusele derivate din pește și/sau crustacee, inclusiv uleiurile;

6. făina de alge marine și derivatele;

7. produsele pe bază de sânge provenit de la nerumegătoare.

Pe lângă acestea, se permite administrarea de proteine animale prelucrate, obținute de la animale nerumegătoare, precum și administrarea de furaje compuse, care conțin astfel de proteine.

se reformulează astfel:

În plus, nu este permisă utilizarea următoarelor materii prime:

— ulei de porumb brut;

— gluten de porumb;

— turtă și făină de arahide;

— semințe de muștar și derivate proteice din prelucrarea acestora;

— semințe de susan și derivate proteice din prelucrarea acestora.

Este definită mai clar perioada de post, nemaifiind vorba despre ultima zi de hrănire, ci de suspendarea rației de îngrășare. În plus, este permisă distribuirea către animale a unei rații de întreținere în perioada următoare sistării rației de îngrășare, cu condiția ca, la sacrificare, tractul intestinal să fie gol.

Scopul modificării este îmbunătățirea preciziei normelor referitoare la hrănirea animalelor, pentru a se garanta că, la momentul sacrificării, în tractul intestinal nu există materii nedigerate. Astfel, este considerat necesar să se specifice că perioada de post se referă la rația de îngrășare. S-a observat că, în anumite circumstanțe, din motive structurale, rația de îngrășare era suspendată timp de mai multe zile pentru un întreg bazin cu animale destinate sacrificării, drept care o parte dintre animale putea rămâne fără hrană până la 15-20 de zile. O lipsă de hrană atât de semnificativă poate constitui o nerespectare deplină a cerințelor referitoare la bunăstarea animalelor și, în plus, poate duce la o pierdere a caracterului compact al musculaturii și deci la o alterare a caracteristicilor distinctive ale produsului cu IGP, în special în perioada de vară. Așadar, din aceste motive, este specificată referirea la suspendarea rației de îngrășare și, dacă este necesar, este permisă distribuirea unei rații de întreținere, cu condiția îndeplinirii cerințelor referitoare la absența materiilor nedigerate în tractul intestinal.

Următoarea teză din caietul de sarcini al produsului:

Înainte de trimiterea spre prelucrare a peștilor adulți, trebuie să fie respectate perioadele de post, calculate, în funcție de temperatura apei, începând cu ziua următoare ultimei zile de hrănire:

se modifică după cum urmează:

Înainte de trimiterea spre prelucrare a peștilor adulți, trebuie să fie respectate perioadele de suspendare a rației de îngrășare, calculate, în funcție de temperatura apei, începând cu ziua următoare ultimei zile de hrănire:

și se adaugă următorul paragraf:

Pentru a se menține nivelul ridicat al bunăstării animalelor, este permisă distribuirea către animale a unei rații de întreținere în perioada următoare sistării rației de îngrășare, cu condiția ca, la sacrificare, tractul intestinal să fie gol.

Articolul 5 alineatul (4) – Ambalarea

Teza următoare:

Produsul prelucrat trebuie pus în vânzare în tăvițe de polistiren sub folie de plastic și/sau în lăzi de polistiren sub folie de plastic și/sau în pungi vidate și/sau ambalat în atmosferă modificată.

se modifică după cum urmează:

Produsul prelucrat trebuie pus în vânzare în tăvițe sub folie de plastic și/sau în lăzi de polistiren sub folie de plastic și/sau gheață și/sau în lăzi de plastic sub folie de plastic și/sau sub gheață și/sau în pungi sau alte recipiente vidate și/sau ambalat în atmosferă modificată.

De asemenea, teza:

Exemplarele comercializate ca produs întreg și/sau eviscerat trebuie să cântărească minimum 200 g.

se completează după cum urmează:

Exemplarele comercializate ca produs întreg și/sau eviscerat trebuie să cântărească minimum 200 g înaintea sacrificării.

Pentru a răspunde solicitărilor marilor comercianți cu amănuntul, se elimină referirea la materialul din care sunt făcute tăvițele, astfel încât produsul să poată fi ambalat în tăvițe din materiale adecvate utilizărilor prevăzute de legislația în vigoare. În plus, se introduc o clarificare privind interpretarea utilizării gheții, posibilitatea utilizării de cutii de plastic reutilizabile, în scopul reducerii consumului de plastic, și posibilitatea ambalării în alte ambalaje vidate decât pungile. În sfârșit, se precizează că greutatea minimă a exemplarelor comercializate ca produs întreg și/sau eviscerat este greutatea de dinaintea sacrificării.

Această modificare se aplică la punctul 3.5 din documentul unic.

DOCUMENT UNIC

„Trote del Trentino”

Nr. UE: PGI-IT-0965-AM02 – 18 septembrie 2020

DOP ( ) IGP (X)

1. Denumirea (denumirile) [a (ale) DOP sau IGP]

„Trote del Trentino”

2. Statul membru sau țara terță

Italia

3. Descrierea produsului agricol sau alimentar

3.1. Tipul de produs [enumerat în anexa XI]

Clasa 1.7. Pești, moluște și crustacee proaspete și produse derivate

3.2. Descrierea produsului căruia i se aplică denumirea de la punctul 1

Indicația geografică protejată „Trote del Trentino” este atribuită peștilor din familia salmonidelor care sunt crescuți în aria de producție menționată la punctul 4 și fac parte din specia păstrăv-curcubeu - Oncorhynchus mykiss (Walbaum). La momentul comercializării, păstrăvii trebuie să prezinte următoarele caracteristici: parte dorsală verzuie, cu o dungă roz pe ambele laturi; burtă albicioasă; mici pete închise la culoare răspândite pe corp și pe înotătoarea dorsală și cea caudală. Indicele corporal (Condition Factor) trebuie să fie de până la 1,25 în cazul peștilor de până la 500 de grame și de până la 1,35 în cazul peștilor de peste 500 de grame. Carnea trebuie să prezinte un conținut total de grăsimi de maximum 6 %. Carnea are fie culoarea albă, fie culoarea cărnii de somon, este compactă, fragedă și slabă, are un gust delicat de pește și un ușor miros de apă dulce, fără gust rezidual de nămol. Aromele improprii produsului trebuie să fie limitate, cu un conținut de geosmină mai mic de 0,9 μg/kg, iar fermitatea mușchiului trebuie să fie caracterizată de valori ale forței maxime de compresie de cel puțin 4 N.

3.3. Hrană pentru animale (doar în cazul produselor de origine animală) și materii prime (doar în cazul produselor prelucrate)

Rația alimentară trebuie să îndeplinească cerințele consolidate prin tradiție, respectând întocmai utilizarea consecventă consacrată în timp. Tocmai de aceea, hrana utilizată trebuie să fie lipsită de OMG.

În plus, nu este permisă utilizarea următoarelor materii prime:

— ulei de porumb brut;

— gluten de porumb;

— turtă și făină de arahide;

— semințe de muștar și derivate proteice din prelucrarea acestora;

— semințe de susan și derivate proteice din prelucrarea acestora.

Rația alimentară furnizată trebuie să fie alcătuită în așa fel încât să satisfacă nevoile animalelor în diversele etape ale ciclului de creștere, conform obiectivelor caietului de sarcini.

Sunt admiși toți aditivii destinați hranei pentru animale definiți în legislația în vigoare. Culoarea de somon trebuie obținută prin utilizarea cu preponderență a pigmentului carotenoid astaxantină și/sau a carotenoidelor de origine naturală.

3.4. Etape specifice ale producției care trebuie să se desfășoare în aria geografică delimitată

Etapele creșterii, care cuprind stadiile de alevin, puiet și păstrăv adult, și operațiunile de tăiere trebuie să se desfășoare în aria delimitată la punctul 4.

3.5. Norme specifice privind felierea, răzuirea, ambalarea etc. ale produsului la care se referă denumirea înregistrată

Produsul prelucrat trebuie pus în vânzare în tăvițe sub folie de plastic și/sau în lăzi de polistiren sub folie de plastic și/sau gheață și/sau în lăzi de plastic sub folie de plastic și/sau sub gheață și/sau în pungi sau alte recipiente vidate și/sau ambalat în atmosferă modificată.

În ceea ce privește categoria comercială, păstrăvii sunt comercializați ca produs proaspăt întreg, eviscerat, sub formă de file și/sau feliat. Exemplarele comercializate ca produs întreg și/sau eviscerat trebuie să cântărească minimum 200 g înaintea sacrificării. Produsul comercializat sub formă de file și/sau feliat trebuie să cântărească minimum 90 g.

3.6. Norme specifice privind etichetarea produsului la care se referă denumirea înregistrată

Pe fiecare unitate de comercializare/ambalaj trebuie să figureze, cu caractere clare, indelebile, care să poată fi distinse cu claritate de orice altă informație, mențiunea „Indicazione Geografica Protetta” sau acronimul „I.G.P.”.

Această ultimă mențiune trebuie tradusă în limba țării în care este comercializat produsul. Se interzice adăugarea oricărei informații care nu este prevăzută în mod expres.

Pe fiecare unitate de comercializare/ambalaj trebuie să figureze, în mod foarte vizibil, pe etichetă sau direct pe ambalaj, logoul prezentat în cele ce urmează. Eventual, logoul poate fi reprodus în nuanțe de gri.

De asemenea, pe etichetă sau pe fiecare ambalaj în parte trebuie să figureze și simbolul european de identificare a produselor IGP. Pe etichetă sau pe un marcaj specific trebuie indicate numărul sau codul de referință al producătorului și/sau al lotului de produse.

4. Delimitarea concisă a ariei geografice

Aria de producție a IGP „Trote del Trentino” cuprinde întregul teritoriu al provinciei autonome Trento, precum și comuna Bagolino din provincia Brescia. Așadar, teritoriul delimitat cuprinde principalele cursuri de apă din Trentino și din văile laterale, cu afluenții lor.

5. Legătura cu aria geografică

Aria de producție s-a format prin suprapunerea mai multor cicluri de eroziune glaciară și fluvială. Din punct de vedere morfologic, este un teritoriu predominant muntos, caracterizat de văi săpate mai mult sau mai puțin adânc în substratul geologic, care corespund tuturor bazinelor hidrografice din teritoriu. Clima ariei de producție a „Trote del Trentino” este caracteristică zonelor alpine, cu precipitații frecvente, adesea cu ninsori în lunile de iarnă și cu temperaturi răcoroase chiar și în perioada verii. Pe acest teritoriu există zăpezi și ghețari permanenți din care provine toată apa utilizată pentru creșterea păstrăvilor. Caracteristicile climatice și hidrogeologice ale ariei delimitate, care nu pot fi transferate sau reproduse, asigură, prin urmare, calitățile specifice ale păstrăvului „Trote del Trentino” care îl disting de alte produse. În ceea ce privește oligoelementele (magneziu, sodiu, potasiu), compoziția chimică a apelor de izvor din Trentino prezintă valori inferioare în comparație cu media europeană, ceea ce face ca aceste ape să fie extrem de favorabile dezvoltării păstrăvilor. Cursurile de apă care alimentează instalațiile în care sunt crescuți păstrăvii în Trentino sunt caracterizate de o calitate biologică optimă cu valori IBE (indice biotic extins) mai mari de 8, ceea ce corespunde clasei de calitate I sau II.

Cererea de recunoaștere a IGP „Trote del Trentino” este justificată de faptul că produsul în cauză se distinge de produsele care intră în aceeași categorie comercială prin indicele corporal foarte redus și conținutul de grăsimi. În plus, carnea se prezintă compactă, fragedă și slabă, cu un gust delicat de pește și un ușor miros de apă dulce, fără gustul rezidual de nămol care caracterizează de obicei carnea păstrăvilor de crescătorie.

Calitățile deosebite ale păstrăvului „Trote del Trentino” se datorează în special caracteristicilor apei utilizate, care, provenind din ghețarii și zăpezile permanente din zonă, este foarte abundentă, are un grad ridicat de oxigenare, o componență chimică, fizică și biologică bună și o temperatură scăzută, de obicei sub 12 °C din noiembrie până în martie.

Apele reci și sărace în elemente nutritive determină o creștere lentă care, pe de o parte, afectează în mod negativ aspectul cantitativ al producției dar, pe de altă parte, evidențiază caracteristicile calitative ale cărnii, precum indicele corporal redus și conținutul de grăsimi. În plus, grație disponibilității din abundență a apei și datorită înclinării terenurilor, majoritatea păstrăvăriilor din Trentino sunt formate din bazine în cascadă, ceea ce permite reoxigenarea naturală a apei. Buna calitate a apei face dificilă proliferarea algelor și a microorganismelor nedorite, ai căror metaboliți sunt responsabili de gustul dezagreabil, nu în ultimul rând cel de nămol, cauzat de prezența excesivă a geosminei.

Datorită caracteristicilor climatice ale mediului, precum și contribuției omului în ceea ce privește grija acordată gestionării păstrăvăriilor, există o strânsă legătură între „Trote del Trentino” și aria geografică de producție.

Creșterea păstrăvului „Trote del Trentino” se practică de mult timp și își are rădăcinile într-o tradiție îndelungată și bine consolidată. Practica creșterii în bazin datează din secolul al XIX-lea, în 1879 fiind construită la Torbole o păstrăvărie menită a răspândi practica pisciculturii și a repopula apele publice cu alevini de păstrăv. Au urmat apoi primele crescătorii de pește private, construite în 1891 la Predazzo, în 1902 la Giustino și în 1926 la Tione, urmate de multe altele după cel de-Al Doilea Război Mondial. În timp, acestea și-au menținut propriul parc de păstrăvi reproducători izolat în interiorul crescătoriei, reîmprospătându-l ocazional cu sușe provenind de la alte crescătorii sau de la specimene din mediul sălbatic, transmițând prin urmare puietului particularitățile tipice ale produsului crescut.

Această tradiție s-a consolidat prin înființarea, în 1975, a Asociației crescătorilor de păstrăvi din Trentino (Associazione dei Troticoltori Trentini), care a avut un rol important în relansarea creșterii păstrăvilor în această arie de producție, astfel încât denumirea „Trote del Trentino” s-a răspândit foarte mult în limbajul curent și comercial, fapt ușor de demonstrat prin facturi, etichete și materiale publicitare.

Trimitere la publicarea caietului de sarcini

[articolul 6 alineatul (1) al doilea paragraf din prezentul regulament]

Textul consolidat al caietului de sarcini este disponibil la adresa:

http://www.politicheagricole.it/flex/cm/pages/ServeBLOB.php/L/IT/IDPagina/3335

sau

accesând direct pagina principală a site-ului Ministerului Politicilor Agricole, Alimentare și Forestiere (www.politicheagricole.it) și făcând clic pe „Qualità” (în partea superioară dreaptă a ecranului), apoi pe „Prodotti DOP IGP STG” (pe laterala stângă a ecranului) și apoi pe „Disciplinari di Produzione all’esame dell’UE”.

(1) JO L 343, 14.12.2012, p. 1.